Title: Účasť delegácie SR na Konferencii ITU vládnych splnomocnencov PP´06
Author: Sumbalova
Last saved by: phornakova
Company: MDPT

Účasť delegácie SR
na Svetovej rádiokomunikačnej konferencii ITU - WRC´12 

Svetová rádiokomunikačná konferencia je najvyšším výkonným orgánom rádiokomunikačného sektora ITU (ďalej len „ITU-R“). Pravidelne sa koná raz za 3 až 4 roky. V dňoch 23. januára až 17. februára 2012 sa v Ženeve bude konať WRC´12, ktorá bude na základe Rezolúcie 1291 prerokovávať:

1)	reorganizáciu frekvenčných pásiem na základe návrhov administratív členských štátov ITU a v súlade s výsledkami WRC´07 a potrebami existujúcich a budúcich služieb v týchto pásmach,
2)	navrhovanú revíziu odporúčaní ITU-R referenčne vložených v RR,
3)	zmeny a dodatky k RR,
4)	revíziu uznesení a odporúčaní predchádzajúcich WRC,
5)	správu z Rádiokomunikačného zhromaždenia ITU,
6)	identifikáciu urgentných záležitostí rádiokomunikačných študijných skupín pre prípravu nadchádzajej WRC,
7)	zmeny v procedúrach pre prideľovanie frekvenčných pásiem vyhradených pre satelitné siete,
8)	správu riaditeľa BR/ITU o aktivitách rádiokomunikačného sektora a návrh programu nasledujúcich WRC.

Koordinácia využitia frekvenčného spektra v Slovenskej republike všetkými rezortmi je v kompetencii Ministerstva dopravy, výstavby a regionálneho rozvoja SR (ďalej len „MDVRR SR“). Sekcia elektronických komunikácií a poštových služieb riadi činnosť Medzirezortnej komisie pre koordináciu a harmonizáciu využívania frekvenčného spektra, zloženej zo zástupcov MDVRR SR, Telekomunikačného úradu SR (ďalej len „TÚ SR“), Ministerstva vnútra SR, Slovenskej informačnej služby a Ministerstva obrany SR (ďalej len „MO SR“). Pri tejto činnosti musí ako samozrejmosť dodržiavať RR, ktorý je záväzný pre všetky členské štáty ITU. Každá WRC upravuje a dopĺňa RR, je preto nevyhnutné, aby Slovenská republika bola na WRC´12 zastúpená. Závery konferencie budú zapracované do Národnej tabuľky frekvenčného spektra Slovenskej republiky a následne do Plánu využívania frekvenčného spektra, ktorý je v kompetencii TÚ SR. Na základe následných krokov a rozhodnutí v rámci Výboru pre elektronické komunikácie (ďalej len „ECC“) bude potrebné závery konferencie uplatniť pri frekvenčnom plánovaní (Plán využívania frekvenčného spektra, všeobecné povolenia, atď.).
Členské štáty EÚ ako plnoprávni členovia ITU budú na WRC´12 formálne rokovať individuálne, ale technická príprava európskych krajín na WRC´12 prebieha v rámci práce skupiny Európskej konferencie poštových a telekomunikačných administratív (ďalej len „CEPT“) na prípravu konferencií (ďalej len „CPG“) s politickým vstupom z Európskej komisie (ďalej len „EK“). Slovenská republika – zastúpená MDVRR SR, Ministerstvom obrany SR a predovšetkým TÚ SR - sa aktívne zúčastňovala na zasadnutiach CPG, ktorej úlohou bolo pripraviť spoločné návrhy a stanoviská krajín CEPT k jednotlivým bodom programu WRC´12. Všetky spoločné európske návrhy (ďalej len „ECP“) je potrebné posúdiť z hľadiska záujmov Slovenskej republiky. Túto činnosť vykonáva hlavne TÚ SR, ktorý konzultuje ECP s ďalšími zainteresovanými rezortmi. MDVRR SR - ako člen CEPT - podpíše za Slovenskú republiku ECP pre WRC´12. Spoločné európske návrhy budú predložené ITU, ktorá zabezpečí ich preklad do všetkých rokovacích jazykov únie a ich distribúciu administratívam všetkých 192 členských štátov únie, členom rádiokomunikačného sektora ITU a pozorovateľom v dostatočnom predstihu pred konferenciou. ECP budú na konferencii prerokovávané spolu s ďalšími dokumentmi. 
Podľa Ústavy ITU môže každá krajina predkladať návrhy až do začiatku konferencie, resp. aj počas nej. Program konferencie teda ešte nie je úplný, a bude potrebné rýchlo reagovať na vzniknutú situáciu.  Počas konferencie sa budú konať súbežne zasadnutia rôznych výborov a pracovných skupín. Očakáva sa tiež, že podľa potreby budú počas WRC´12 zvolávané pracovné koordinačné stretnutia krajín CEPT ako aj EÚ. 

Postoj EÚ
Európska komisia (ďalej len „EK“) pripisuje ITU a jej práci – najmä v oblasti harmonizácie frekvenčného spektra na celosvetovej úrovni - veľkú dôležitosť. Dňa 6. apríla 2011 schválila EK materiál „Pozícia EÚ k Svetovej rádiokomunikačnej konferenci ITU". V nadväznosti na pozíciu EK pripravilo Predsedníctvo Rady návrh záverov Rady. Pracovná skupina Rady EÚ pre telekomunikácie a informačnú spoločnosť preskúmala závery a navrhla, aby Výbor stálych zástupcov odporučil Rade prijatie záverov. 
V záveroch vyzdvihuje EK rad cieľov, ktoré sú dôležité pre politiku EÚ a navrhuje spoločné ciele, ktoré by mali byť sledované členskými krajinami na WRC-12. Medzi tieto body patrí Digitálna agenda pre Európu, najmä digitálna dividenda, zariadenia s krátkym dosahom, systémy manažmentu letovej prevádzky, služby satelitného vysielania a požiadavky na frekvenčné spektrum pre satelitné systémy ako je Galileo. 
Dňa 27. mája 2011 prijala Rada závery k oznámeniu EK – Politický prístup Európskej únie k Svetovej rádiokomunikačnej konferencii ITU v roku 2012 (WRC-12).

Delegácia SR na WRC´12
MDVRR SR odporúča, aby sa na nadchádzajúcej konferencii zúčastnila delegácia pod vedením štátneho tajomníka MDVRR SR zložená z pracovníkov MDVRR SR, MO SR, MZV SR a TÚ SR (pracovníci TÚ SR sa budú počas trvania konferencie striedať). Zástupcovia MDVRR SR sa zúčastnia na úvode a závere konferencie (Návrh zloženia delegácie SR je v prílohe č. 1.). 
Členský štát ITU, ktorý sa chce aktívne zúčastniť na WRC´12, musí zaslať originál poverovacej listiny svojej delegácie generálnemu tajomníkovi ITU najneskôr do 22. decembra 2011. Podľa ustanovení čl. 31 Dohovoru ITU, poverovaciu listinu pre delegáciu na WRC podpisuje prezident, predseda vlády, minister zahraničných vecí alebo minister, v kompetencii ktorého sú záležitosti rádiokomunikácií a má predpísanú formu.
Členovia delegácie SR na WRC´12 sú povinní riadiť sa smernicou pre postup delegácie SR na WRC´12. Prácu a aktivity delegácie SR počas konferencie riadi a zodpovedá za ňu vedúci delegácie, resp. jeho zástupcovia.

Smernica pre postup delegácie SR
na Svetovej rádiokomunikačnej konferencii ITU - WRC´12 
(Ženeva, 23. január –  17. február 2012)

Delegácia Slovenskej republiky sa na rokovaniach Svetovej rádiokomunikačnej konferencii ITU - WRC´12  riadi týmito zásadami schválenými na rokovaní vlády SR dňa .................. 2011

Zásady vychádzajú z nasledujúcich základných princípov:

a)	súlad so základnými dokumentmi týkajúcimi sa sektora elektronických komunikácií SR, prijatými na vládnej alebo rezortnej úrovni (najmä Národná politika pre elektronické komunikácie na roky 2009 - 2013 schválená uznesením vlády č. 360/2009 zo dňa 13. mája 2009), 
b)	súlad so záväzkami SR v oblasti elektronických komunikácií na úrovni EÚ,
c)	súlad so záväzkami SR v oblasti elektronických komunikácií, založenými na medzinárodnej multilaterálnej alebo regionálnej úrovni (ITU, ETSI, CEPT).

Hlavné zásady pre postup delegácie SR  počas rokovaní WRC´12 sú:

1.	podporiť závery a uznesenia konferencie v  zmysle medzinárodných zmlúv a vnútroštátnych medzirezortných dohôd a v  súlade s národnou politikou SR v oblasti elektronických komunikácií, 
2.	presadzovať spoločný postup krajín Európy a podporiť spoločné európske návrhy k jednotlivým bodom programu WRC´12, ktoré vypracovala skupina na prípravu konferencií CEPT ECC CPG, a ku ktorým sa pripojila aj Slovenská republika,
3.	podporiť návrhy odporúčaní vypracovaných pre optimalizáciu koordinačných postupov z hľadiska optimálneho využitia frekvencií pridelených pre SR, ak budú v súlade so záujmami SR,
4.	podporiť všetky návrhy smerujúce k zvýšeniu efektívnej spolupráce ostatných národných administratív a administratívy SR,
5.	podporiť návrhy programu nasledujúcej WRC v zmysle politiky EÚ.